ബിസിനസ് ടൂറിസം

പതിവ് വിനോദസഞ്ചാരത്തിന്റെ കൂടുതൽ പരിമിതവും കേന്ദ്രീകൃതവുമായ ഉപവിഭാഗമാണ് ബിസിനസ് ടൂറിസം അല്ലെങ്കിൽ ബിസിനസ് യാത്ര. ജോലിയുടെ ഭാഗമായി നടത്തുന്ന ബിസിനസ്സ് ടൂറിസം സമയത്ത്, വ്യക്തികൾ ജോലിചെയ്യുന്നതായി തന്നെ പരിഗണിക്കുകയും ശമ്പളം വാങ്ങുകയും ചെയ്യുന്നുണ്ടെങ്കിലും അവർ അവരുടെ ജോലിസ്ഥലത്തുനിന്നും അതുപോലെ വീട്ടിൽ നിന്നും അകന്നുനിൽക്കുകയാണ്.

ടൂറിസത്തിന്റെ ചില നിർവചനങ്ങൾ ബിസിനസ്സ് ടൂറിസത്തെ വിനോദയാത്രയിൽ നിന്ന് ഒഴിവാക്കുന്നു. പക്ഷെ, യുണൈറ്റഡ് നേഷൻസ് വേൾഡ് ടൂറിസം ഓർഗനൈസേഷൻ (യു‌എൻ‌ഡബ്ല്യുടിഒ) വിനോദസഞ്ചാരികളെ നിർവചിക്കുന്നത് “വിനോദത്തിനും ബിസിനസിനും മറ്റ് ആവശ്യങ്ങൾക്കുമായി തുടർച്ചയായി ഒരു വർഷത്തിൽ അധികം സമയം വരാതെ, അവരുടെ സാധാരണ പരിതസ്ഥിതിക്ക് പുറത്തുള്ള സ്ഥലങ്ങളിലേക്ക് യാത്ര ചെയ്യുകയും താമസിക്കുകയും ചെയ്യുന്നവർ” എന്നാണ്.

ബിസിനസ് ടൂറിസം പ്രവർത്തനങ്ങൾ പ്രാഥമികമായി മീറ്റിംഗുകളും സമ്മേളനങ്ങളിലും എക്സിബിഷനുകളിലും പങ്കെടുക്കുന്നതുമാണ്. ബിസിനസ് ടൂറിസത്തിൽ ബിസിനസ്സ് എന്ന പദം ഉണ്ടെങ്കിലും, ഗവൺമെന്റിൽ നിന്നോ ലാഭേച്ഛയില്ലാതെ പ്രവർത്തിക്കുന്ന സ്ഥാപനങ്ങളിൽ നിന്നോ ഉള്ള ആളുകൾ സമാന പ്രവർത്തനങ്ങളിൽ ഏർപ്പെടുമ്പോൾ, അതിനെയും ബിസിനസ് ടൂറിസം എന്ന് തന്നെ വിളിക്കുന്നു.

 പ്രാധാന്യം 
ചരിത്രപരമായി, ബിസിനസ്സ് ടൂറിസത്തിന് അന്താരാഷ്ട്ര വ്യാപാരത്തിന്റെ കാലത്തോളം ചരിത്രമുണ്ട്. ഇരുപതാം നൂറ്റാണ്ടിന്റെ അവസാനത്തിൽ, ബിസിനസ് ടൂറിസം ഒരു പ്രധാന വ്യവസായമായി മാറി.

ബ്രിട്ടീഷ് ടൂറിസ്റ്റ് അതോറിറ്റിയുടെയും ലണ്ടൻ ടൂറിസ്റ്റ് ബോർഡിന്റെയും 1998 ലെ ഡാറ്റ അനുസരിച്ച്, യുകെയിലേക്കുള്ള എല്ലാ യാത്രകളുടെയും ഏകദേശം 14% ഉം യുകെയിലെ ടൂറിസ്റ്റ് മാർക്കറ്റിന്റെ 15% ഉം ബിസിനസ് ടൂറിസം ആണ്. 2005 ലെ ഒരു കണക്ക് പ്രകാരം യുകെയിലെ കണക്ക് 30% വരെ വർദ്ധിച്ചിട്ടുണ്ടെന്ന് പറയുന്നു. അന്താരാഷ്ട്ര ടൂറിസത്തിന്റെ 30% ബിസിനസ് ടൂറിസത്തിലാണെന്ന് ആണ് യുഎൻ‌ഡബ്ല്യുടിഒ കണക്കാക്കിയത്, എന്നാൽ വിവിധ രാജ്യങ്ങൾക്കിടയിൽ ഇതിൽ കാര്യമായ വ്യത്യാസമുണ്ട്.

 സവിശേഷതകൾ 
പതിവ് ടൂറിസവുമായി താരതമ്യപ്പെടുത്തുമ്പോൾ, ബിസിനസ് ടൂറിസത്തിൽ ഒരു ചെറിയ വിഭാഗം മാത്രമേ ഉൾപ്പെടുന്നുള്ളൂ. ബിസിനസ്സ് ടൂറിസത്തിന്റെ ലക്ഷ്യസ്ഥാനങ്ങൾ ബിസിനസ്സ് ആവശ്യങ്ങൾക്കായുള്ള നഗരങ്ങൾ, വ്യാവസായിക മേഖലകൾ മുതലായവ പോലുള്ള മേഖലകളായിരിക്കാം. ഒരു ശരാശരി ബിസിനസ്സ് ടൂറിസ്റ്റ് ഒരു ശരാശരി വിനോദ സഞ്ചാരിയേക്കാൾ കൂടുതൽ സമ്പന്നനാണ്, അതിനാൽ അയാൾ കൂടുതൽ പണം ചെലവഴിക്കുമെന്ന് പ്രതീക്ഷിക്കുന്നു.

ബിസിനസ് ടൂറിസത്തെ പ്രാഥമിക, ദ്വിതീയ പ്രവർത്തനങ്ങളായി തിരിക്കാം. ബിസിനസുമായി (ജോലി) - ബന്ധപ്പെട്ട കൺസൾട്ടൻസി, പരിശോധന, മീറ്റിംഗുകളിൽ പങ്കെടുക്കുക എന്നിവ പോലുള്ള പ്രവർത്തനങ്ങൾ എന്നിവയാണ് പ്രാഥമിക പ്രവർത്തനങ്ങൾ. ദ്വിതീയ പ്രവർത്തനങ്ങൾ വിനോദസഞ്ചാരവുമായി  ബന്ധപ്പെട്ടവയാണ്, ഇതിൽ ഡൈനിംഗ്, വിനോദം, ഷോപ്പിംഗ്, കാഴ്ചകൾ, ഒഴിവുസമയ പ്രവർത്തനങ്ങൾക്കായി മറ്റുള്ളവരെ കണ്ടുമുട്ടൽ തുടങ്ങിവ ഉൾപ്പെടുന്നു. പ്രാഥമികമായവയാണ് കൂടുതൽ പ്രാധാന്യമർഹിക്കുന്നവ.

ബിസിനസ്സ് ടൂറിസത്തിൽ വ്യക്തിഗത യാത്രകളും ചെറിയ ഗ്രൂപ്പ് യാത്രകളും ഉൾപ്പെടാം, കൂടാതെ ലക്ഷ്യസ്ഥാനങ്ങളിൽ കൺവെൻഷനുകളും കോൺഫറൻസുകളും ട്രേഡ് മേളകളും എക്സിബിഷനുകളും ഉൾപ്പെടെ ചെറുതും വലുതുമായ മീറ്റിംഗുകൾ ഉൾപ്പെടാം. യു‌എസിൽ‌, ബിസിനസ് ടൂറിസത്തിന്റെ പകുതിയോളം ഏതെങ്കിലും തരത്തിലുള്ള ഒരു വലിയ മീറ്റിംഗിൽ‌ പങ്കെടുക്കുന്നത് ആണ്.

വിനോദസഞ്ചാര സൌ കര്യങ്ങളായ എയർപോർട്ടുകൾ, റെസ്റ്റോറന്റുകൾ, ഹോട്ടലുകൾ എന്നിവ ബിസിനസ് ടൂറിസ്റ്റുകൾക്കും വിനോദ സഞ്ചാരികൾക്കുമിടയിൽ പങ്കിടുന്നു, ഇതിൽ കാലാനുസൃതമായ വ്യത്യാസം പലപ്പോഴും പ്രകടമാണ് (ഉദാഹരണത്തിന്, വിനോദ സഞ്ചാരികൾക്ക് ആകർഷകമല്ലാത്ത സമയങ്ങളിൽ ബിസിനസ് ടൂറിസ്റ്റുകൾ അത്തരം സൗകര്യങ്ങൾ ഉപയോഗിച്ചേക്കാം).

ബിസിനസ് ടൂറിസത്തെ ഇനിപ്പറയുന്നവയായി തിരിക്കാം:

 പരമ്പരാഗത ബിസിനസ്സ് യാത്ര, അല്ലെങ്കിൽ മീറ്റിംഗുകൾ - ഇത് വിവിധ സ്ഥലങ്ങളിലെ ബിസിനസ്സ് പങ്കാളികളുമായി മുഖാമുഖ മീറ്റിംഗുകൾക്കായി ഉദ്ദേശിച്ചിട്ടുള്ളതാണ്
 പ്രോത്സാഹന യാത്രകൾ - ജീവനക്കാരെ പ്രചോദിപ്പിക്കുകയെന്ന ലക്ഷ്യത്തോടെയുള്ള യാത്രകൾ
 കോൺഫറൻസും എക്സിബിഷൻ യാത്രയും - വലിയ തോതിലുള്ള മീറ്റിംഗുകളിൽ പങ്കെടുക്കാൻ ഉദ്ദേശിച്ചുള്ളതാണ്. ലോകമെമ്പാടുമുള്ള 14,000 സമ്മേളനങ്ങളിൽ (1994-ൽ) പ്രാഥമിക ലക്ഷ്യസ്ഥാനങ്ങൾ പാരീസ്, ലണ്ടൻ, മാഡ്രിഡ്, ജനീവ, ബ്രസ്സൽസ്, വാഷിംഗ്ടൺ, ന്യൂയോർക്ക്, സിഡ്നി, സിംഗപ്പൂർ എന്നിവയാണ്

ബിസിനസ് ടൂറിസത്തിന്റെ പശ്ചാത്തലത്തിൽ മീറ്റിംഗുകൾ, ഇൻസെന്റീവ്, കോൺഫറൻസുകൾ, എക്സിബിഷൻ എന്നീ വാക്കുകൾ ചേർത്ത് MICE എന്ന് ചുരുക്കിപ്പറയുന്നു.

 അവലംബം 

വർഗ്ഗം:വിനോദസഞ്ചാരത്തിന്റെ തരങ്ങൾ